钦定古今图书集成/理学汇编/经籍典/第186卷 > 郑樵春秋传 > 《左氏喜言诗书易》
## 钦定古今图书集成/理学汇编/经籍典/第186卷 > 郑樵春秋传 > 《左氏喜言诗书易》

予爱《左氏》所载《春秋》，赋诗者三十一，自僖二十三年
赵衰赋河水始，诗所以见志。然有一言不酬，一拜不
中，而两国之为暴骨者。有赋诗不知又不答，终有必
亡之祸者。则学者乌可不知诗之为寓意乎！又爱《左
氏春秋》列国之事，其引书据义者三十九，援《虞书》者
一，援《夏书》者十三，援《商书》者十，援《周书》者十有五，真
得古圣贤之用心，不胶不泥，不立新说，而事之大者
悉取断焉。予又爱《左氏》所载，言《易》者二十，“庄一，闵二，
僖四，宣二，成一，襄三，昭五，哀二”，用《周易》者十有五，馀
则《连山》《归藏》与占筮者之《系辞》尔。予非取其占筮之
奇中也，取其通变而不滞也。吾于敬仲之《筮》，得互体
之说焉，又于毕万之《筮》，得变卦之说焉，“有卦无辞”，于
穆姜之筮得“动以静为主”之说焉；于南蒯之《筮》得“不
占险”之说焉；于秦伯之筮得《系辞》之异于今文者之
说焉。大抵言《易》而不拘于《易》也。《左氏》非惟解《经》优于
《公》《谷》，而又善言《诗》《书》，《易》，又非二家所能及也。